Document ID: 32014R0416

REGOLAMENT TA' IMPLIMENTAZZJONI TAL-KUMMISSJONI (UE) Nru 416/2014
tat-23 ta' April 2014
li jwassal għall-ftuħ u l-amministrazzjoni ta' kwoti tariffarji tal-Unjoni għall-importazzjoni ta' ċerti ċereali li joriġinaw mill-Ukraina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punti (a) u (c) tal-Artikolu 187 tiegħu,
Billi:
(1)
Ir-Regolament (UE) Nru 374/2014 tal-Parlament Ewropew u tal-Kunsill (2) primarjament jipprevedi l-ftuħ ta' kwoti tariffarji fuq l-importazzjoni ta' ċerti ċereali li joriġinaw mill-Ukraina sal-31 ta' Ottubru 2014. Il-kwoti tariffarji għall-prodotti agrikoli msemmija fl-Anness III ta' dak ir-Regolament jiġu amministrati mill-Kummissjoni skont ir-regoli stabbiliti skont l-Artikolu 184(2)(b) tar-Regolament (UE) Nru 1308/2013.
(2)
Sabiex iċ-ċereali li joriġinaw mill-Ukraina jkunu jistgħu jiġu impurtati b'mod regolari u mhux spekulattiv fil-kuntest tal-kwoti tariffarji, jeħtieġ li jkun previst li dawn l-importazzjonijiet ikunu suġġetti għall-ħruġ ta' liċenzja tal-importazzjoni. Għaldaqstant, ir-Regolamenti (KE) Nru 1301/2006 (3), (KE) Nru 1342/2003 (4) u (KE) Nru 376/2008 (5) japplikaw mingħajr preġudizzju għad-derogi li jistgħu jiġu previsti b'dan ir-Regolament.
(3)
Sabiex tiġi żgurata amministrazzjoni korretta ta' dawn il-kwoti, għandhom jiġu stabbiliti d-dati ta' skadenza għat-tressiq tal-applikazzjonijiet għal-liċenzji tal-importazzjoni u għandha tiġi speċifikata l-informazzjoni li għandha tiġi inkluża fl-applikazzjonijiet u fil-liċenzji.
(4)
Ir-Regolament ta' Implimentazzjoni tal-Kummissjoni (UE) Nru 1006/2011 (6) issostitwixxa l-kodiċijiet tan-NM taċ-ċereali msemmija fl-Anness I tar-Regolament tal-Kunsill (KEE) Nru 2658/87 (7) b'kodiċijiet ġodda li issa huma differenti minn dawk imsemmija fir-Regolament (UE) Nru 374/2014. Għaldaqstant, l-Anness I ta' dan ir-Regolament għandu jirrifletti l-kodiċijiet tan-NM l-ġodda.
(5)
Peress li l-kwoti msemmija fl-Anness III tar-Regolament (UE) Nru 374/2014 huma miftuħa biss sal-31 ta' Ottubru 2014, dan ir-Regolament għandu jidħol fis-seħħ mill-aktar fis possibbli.
(6)
Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Il-ftuħ u l-immaniġġjar tal-kwoti tariffarji
1. Il-kwoti tariffarji fuq l-importazzjoni ta' ċerti prodotti li joriġinaw mill-Ukraina li huma elenkati fl-Anness ta' dan ir-Regolament għandhom jibqgħu miftuħin sal-31 ta' Ottubru 2014.
2. Ir-rata tad-dazju fuq l-importazzjoni fil-limiti tal-kwoti tariffarji msemmija fil-paragrafu 1 hija ta' EUR 0 għal kull tunnellata.
3. Għandhom japplikaw ir-Regolamenti (KE) Nru 376/2008, (KE) Nru 1301/2006 u (KE) Nru 1342/2003, u dan jekk kemm-il darba ma jkunx previst mod ieħor f'dan ir-Regolament.
Artikolu 2
L-applikazzjoni għal-liċenzji tal-importazzjoni u l-ħruġ tagħhom
1. B'deroga mill-Artikolu 6(1) tar-Regolament (KE) Nru 1301/2006, l-applikant ma jistax iressaq aktar minn applikazzjoni waħda għal liċenzja tal-importazzjoni għal kull numru tal-ordni u dan darba kull ġimgħa. F'każ li l-applikanti jressqu aktar minn applikazzjoni waħda, l-ebda waħda minnhom m'għandha tintlaqa' u l-garanziji li jkunu ġew iddepożitati meta jkunu tressqu l-applikazzjonijiet imorru għand l-Istat Membru kkonċernat.
L-applikazzjonijiet għal-liċenzji tal-importazzjoni għandhom jitressqu għand l-awtoritajiet kompetenti tal-Istati Membri kull ġimgħa, sa mhux aktar tard mill-Ġimgħa fis-13:00, ħin ta' Brussell. Ma jistgħux jitressqu wara nhar il-Ġimgħa, is-17 ta' Ottubru 2014 fis-13.00, ħin ta' Brussell.
2. Kull applikazzjoni għal liċenzja tal-importazzjoni għandha tindika kwantità f'kilogrammi, mingħajr deċimali, li ma tistax tkun iktar mill-kwantità totali tal-kwota kkonċernata.
3. Il-liċenzji tal-importazzjoni għandhom jinħarġu fir-raba' jum tax-xogħol min-notifika msemmija fl-Artikolu 4(1).
4. Fil-kaxxa 8 tagħhom, l-applikazzjoni għal-liċenzja tal-importazzjoni u l-liċenzja tal-importazzjoni għandhom juru l-isem “L-Ukraina” u salib fil-kaxxa “iva”. Il-liċenzji huma validi biss għall-prodotti li joriġinaw mill-Ukraina.
Artikolu 3
Il-validità tal-liċenzji tal-importazzjoni
Skont l-Artikolu 22(2) tar-Regolament (KE) Nru 376/2008, il-perjodu ta' validità tal-liċenzja tal-importazzjoni għandu jiġi kkalkulat minn dakinhar stess li tinħareġ.
Il-perjodu ta' validità tal-liċenzja tal-importazzjoni hu dak iddefinit fl-Artikolu(6)(1)(b) tar-Regolament tal-Kummissjoni (KE) Nru 1342/2003. F'kull każ, dan ma għandux jaqbeż il-31 ta' Ottubru 2014.
Artikolu 4
Notifiki
1. Sa mhux aktar tard mit-Tnejn ta' wara l-ġimgħa tat-tressiq tal-applikazzjonijiet għal-liċenzji tal-importazzjoni, l-Istati Membri għandhom jibagħtu dikjarazzjoni elettronika lill-Kummissjoni, sa mhux aktar tard mis-18:00, ħin ta' Brussell, li tinnotifika, skont in-numru tal-ordni, kull applikazzjoni bl-oriġini tal-prodott u l-kwantità mitluba, inklużi d-dikjarazzjonijiet “nulli”.
2. Dakinhar tal-ħruġ tal-liċenzji tal-importazzjoni, l-Istati Membri għandhom jinnotifikaw elettronikament lill-Kummissjoni l-informazzjoni dwar il-liċenzji li jkunu nħarġu, imsemmija fl-Artikolu 11(1)(b) tar-Regolament (KE) Nru 1301/2006, bil-kwantitajiet totali li għalihom ikunu nħarġu l-liċenzji tal-importazzjoni.
Artikolu 5
Dħul fis-seħħ
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta' April 2014.

Labels: 3
17
18